Betogings in Noordwes duur voortProtesaksie buite Lichtenburg in Noordwes (April 2017). Foto: Twitter via @Search_SA Protesaksie is steeds aan die gang tussen Lichtenburg en Coligny in Noordwes waar voertuie Maandagoggend op die R503 met klippe bestook is. Brig. Sabata Mokgwabone, woordvoerder van die polisie, het gesê ŉ groep inwoners van Coligny het ook vroeër die oggend ŉ bottelstoor in die dorp geplunder. Volgens Mokgwabone hou die protesaksie na bewering verband met ŉ voorval Donderdag toe ŉ 12-jarige kind uit ŉ bewegende voertuig gespring en ernstige beserings opgedoen het. Die kind het later in die hospitaal aan sy beserings beswyk. Mokgwabone het gesê betogers het glo leerders van plaaslike skole uit hul klaskamers gedwing om aan die betoging deel te neem. “Die polisie se eenheid vir openbare orde is besig om die situasie te monitor,” het hy gesê. “Ek is egter nie bewus van skokgranate wat afgevuur is [soos op sosiale media beweer word] nie,” het hy gesê. Protesaksie buite Lichtenburg in Noordwes (April 2017). Foto: Twitter via @Search_SA Die SAPD het ook op Twitter bevestig dat twee voertuie beskadig is toe inwoners van Blydeville, 10 km buite Lichtenburg, Maandagoggend voertuie op die R503 met klippe bestook het. Mokgwabone het gesê die pad is egter nie gesluit nie en steeds oop vir verkeer. Volgens Mokgwabone hou die protesaksie in Coligny nie verband met ŉ betoging Vrydag op die R503 buite Lichtenburg waartydens drie vragmotors aan die brand gesteek is nie. Maroela Media het vroeër berig een van die vragmotors het lewende kuikens vervoer en video’s op sosiale media het gewys hoe die kuikens in die pad rondhardloop. Altesaam 14 verdagtes is Vrydag in verband met openbare geweld in hegtenis geneem. Volgens Mokgwabone het die verdagtes intussen in die hof verskyn waarna die saak tot 2 Mei uitgestel is vir nadere ondersoek. ŉ Vyftiende verdagte, ŉ minderjarige, is vrygelaat. Mokgwabone het gesê hy is nie tans bewus van enige paaie wat Maandagoggend gesluit is weens die betogings nie.